પપ્પાને અકસ્માત થયાના સમાચાર મળતાં જ બંને ભાઈઓ હૉસ્પિટલમાં દોડી ગયા. બેંગલોરની હોસ્પિટલમાં ફરજ બજાવતા નાના ભાઈ મનીષને સમાચાર આપવા કે ન આપવા એ અંગે બંને ભાઈઓમાં દ્વિધા હતી એટલે બાને પૂછ્યું. હૉસ્પિટલના વિઝિટર્સ રૂમના સોફા પર બેઠેલાં દેવીબહેને અંતરને ઢંઢોળ્યું અને પછી કોઈ એવી સ્ફૂરણાથી બોલ્યાં : ‘મનીષને બોલાવી લો તો સારું. આમેય એ ડૉક્ટર છે તો સલાહ-સૂચના માટે કામ લાગે….’ અને પછી વિચારમાં ડૂબી ગયાં. ક્યાંય સુધી વિચાર કર્યા પછી અધૂરું વાક્ય પૂરું કર્યું, ‘જોકે હમણાંહમણાં જ ડૉક્ટર થયો છે એટલે એની કેટલી સલાહ ઉપયોગી થાય ? અહીં તો આપણે શહેરના પ્રખ્યાત ડૉક્ટરોને કામે લગાડી દીધા છે. હવે પછી તમારી મરજી.’